Jien la jien espert u lanqas midħla ta' ħafna films. Qed nitkellem bħala spettatur komuni. Bellocchio juża l-figura ta' Tommaso Buscetta bħala l-fokalizzatur matul il-film kollu. Ma joħloqx eroj minnu. Ma jimliex il-film bih. Fl-aħħar mill-aħħar jirrakkonta storja sempliċi: ħajjet Buscetta mill-perspettiva tiegħu. Seta' għamel film sparpaljat (bħalma għamel Sorrentino). Seta' pprova jirrakkonta "kollox." Minflok jirrakkonta prinċiparjament ir-rwol tiegħu bħala "collaboratore di giustizia," "pentito," "traditore." Ir-ritmu huwa mgħaġġel għax minkejja li l-film huwa twil, Buscetta għandu ħafna xi jgħid. L-isfond storiku u morali li fih isseħħ il-ġrajja huwa kbir. Ħafna ikbar milli jiflaħ film wieħed. Imma Bellocchio ma ħallinix bl-impressjoni li pprova jgħid wisq. Lanqas xejn. L-angoli u d-dawl f'ċerti xeni għalija kienu memorabbli. Ovvjament il-film għandu tendenza jirrakkonta iżjed bix-xbihat u d-dellijiet milli bil-kliem, minkejja l-istorja assolutament verbali ta' Buscetta. Ma nimmaġinax li hu film li se jsammar lil min qed ifittex l-isperimentazzjoni ċinematografika. Fl-aħħar mill-aħħar kull xogħol artistiku tajjeb huwa riflessjoni fuq il-ġeneru li jħaddem. Imma kollox ma' kollox, ma naħsibx li Bellocchio ried jagħmel film prinċiparjament dwar kif tagħmel film: naħseb li ried jirrakkonta waħda mill-akbar stejjer fl-istorja tal-Italja fit-tieni nofs tas-seklu 20. Ix-xeni fl-aula bunker tal-Maxi Processo ta' Palermo, sala li nbniet apposta fi ftit xhur maġenb il-ħabs ta' Ucciardone, huma meravilja. Għal min jissaħħar bl-użu tal-kliem, dawn ix-xeni li fihom jitkellmu l-mixlijin ta' Cosa Nostra huma festa ta' ironija, metafora, manipulazzjoni tal-lingwa. Anki d-diskors ta' Totò Riina, ir-re tar-retiċenza, l-alla tal-allat siekta, juża l-lingwa biex jgħid dak li ma jgħidx. Bellocchio kellu fejn jixxala. Min jaf kemm ħa deċiżjonijiet diffiċli. Min jaf kemm "ċaħħadna" minn waqtiet memorabbli. Meta tisma' lill-kriminali professjonali jużaw il-lingwa b'tant intelliġenza, b'tant malizzja, b'tant ħeffa, tispiċċa taħseb fil-limiti kbar tad-diskors pubbliku f'pajjiżna. Imma dik storja oħra.